На основу Решења стечајног судије Привредног суда у Београду број 2.Ст.-3450/2011 од 07.10.2011. године и број 2.Ст.-3450/2011 од 24.09.2013. године, а у складу са чл. 131, 132. и 133. Закона о стечају *(„Службени гласник Републике Србије“ број 104/2009, 99/2011, 71/2012 - Одлука Уставног суда)* и Националним стандардом број 5 – Националним стандардом о начину и поступку уновчења имовине стечајног дужника *(„Службени гласник Републике Србије“ број 13/2010),* као и одредбама Закона о изменама и допунама Закона о Агенцији за лиценцирање стечајних управника („Сл. гласник РС“, бр. 89/2015), Агенција за лиценцирање стечајних управника као стечајни управник стечајног дужника:

**„БМА ИНЖЕЊЕРИНГ ДД БЕОГРАД“ - У СТЕЧАЈУ**

Ул. Гандијева бр. 15, Нови Београд

**О Г Л А Ш А В А**

**ТРЕЋУ продају непокретне и покретне имовине стечајног дужника, методом јавног надметања, и то:**

|  |  |  |
| --- | --- | --- |
| **Предмет продаје**  | **Почетна цена** **(дин.)** | **Депозит** **(дин.)** |
| **ЦЕЛИНА БРОЈ 1**Пословни простор у Новом Београду, ул. Гандијева бр. 15, корисне површине 67,45m², у високом приземљу Зграде број 4, постојеће на кат. парцели 3030, уписан у листу непокретности 3899 КО Нови Београд као пословни простор за који није утврђена делатност, број посебног дела Л/1, у својини стечајног дужника са обимом удела 1/1, са припадајућим канцеларијским намештајем и опремом | **5.025.557,00** | **2.481.756,40** |
| **ЦЕЛИНА БРОЈ 2**Пословни простор у Новом Београду, ул. Гандијева бр. 15, корисне површине 67,45m², у високом приземљу Зграде број 4, постојеће на кат. парцели 3030, уписан у листу непокретности 3899 КО Нови Београд као пословни простор за који није утврђена делатност, број посебног дела Л/2, у својини стечајног дужника са обимом удела 1/1 | **5.024.382,00** | **2.481.176,40** |
| **ЦЕЛИНА БРОЈ 3**Гаража број 62 у Новом Београду, ул. Гандијева, корисне површине 28,20m² у ниском приземљу Зграде број 3 - Гаража, постојећа на кат. парцели 3032, уписана у листу непокретности 3872 КО Нови Београд, број посебног дела 62, у својини стечајног дужника са обимом удела 1/1 | **1.012.905,00** | **500.200,00** |

Детаљан приказ и опис сваке имовинске целине дат је у продајнoj документацији.

Право на учешће у поступку продаје имају сва правна и физичка лица која:

1. Након преузимања предрачуна, **изврше уплату ради откупа продајне документације у износу од 10.000,00 динара по имовинској целини.** Предрачун се може преузети сваког радног дана у периоду од 10:00 до 15:00 часова, у просторијама повереника Агенције за лиценцирање стечајних управника, у Ул. Бранкова бр. 28/IV, у Београду, уз обавезну претходну најаву телефоном поверенику стечајног управника. Рок за откуп продајне документације је најкасније **17.04.2018. године;**
2. **Уплате депозит** на текући рачун стечајног дужника **број 105-2162133-20 код АИК Банке АД Београд,** или положе неопозиву првокласну банкарску гаранцију наплативу на први позив, најкасније **5 радних дана** пре одржавања продаје (**рок за уплату депозита је** најкасније **17.04.2018. године**). У случају да се као депозит положи првокласна банкарска гаранција, оригинал исте се ради провере мора доставити ***искључиво лично*** Служби финансија Агенције за лиценцирање стечајних управника, Београд, Теразије 23, VI спрат, најкасније до **17.04.2018. године** **до 14:00 часова** по београдском времену (GMT+1), У обзир ће се узети само банкарске гаранције које пристигну на назначену адресу у назначено време. Банкарска гаранција мора имати рок важења до **25.05.2018.** године;
3. **Потпишу Изјаву о губитку права на повраћај депозита.** Изјава чини саставни део продајне документације;

Имовина се купује у виђеном стању и може се разгледати сваког радног дана у периоду од 10:00 до 15:00 часова а најкасније 7 (седам) дана пре дана одржавања заказане продаје (уз претходну најаву телефоном поверенику стечајног управника**)**.

Након уплате депозита, а најкасније **17.04.2018. године** **до 15:00 часова** по београдском времену (GMT+1), потенцијални купци, ради благовремене евиденције, морају предати поверенику стечајног управника: попуњен образац пријаве за учешће на јавном надметању, доказ о уплати депозита или копију банкарске гаранције, потписану изјаву о губитку права на повраћај депозита, извод из регистра привредних субјеката и ОП образац (ако се као потенцијални купац пријављује правно лице), овлашћење за заступање, уколико јавном надметању не присуствује потенцијални купац лично (за физичка лица) или законски заступник (за правна лица).

**Јавно надметање** **одржаће се** дана **24.04.2018. године у 11:00 часова** на адреси: Агенција за лиценцирање стечајних управника – Центар за стечај, Теразије бр. 23, Београд, III спрат „Симпо сала“.

Регистрација учесника почиње два сата пре почетка јавног надметања, а завршава се 10 минута пре почетка јавног надметања, односно у периоду од 09:00 до 10:50 часова, на истој адреси**.**

Стечајни управник спроводи јавно надметање тако што:

1. региструје лица која имају право учешћа на јавном надметању (имају овлашћења или су лично присутна),
2. отвара јавно надметање читајући правила надметања,
3. позива учеснике да прихвате понуђену цену према унапред утврђеним корацима увећања,
4. одржава ред на јавном надметању,
5. проглашава за купца учесника који је прихватио највишу понуђену цену,
6. потписује записник.

У случају да на јавном надметању победи Купац који је депозит обезбедио банкарском гаранцијом, исти мора уплатити износ депозита на рачун стечајног дужника у року од 2 (два) радна дана од дана јавног надметања, а пре потписивања купопродајног уговора, након чега ће му гаранција бити враћена;

Купопродајни уговор се потписује у року од 3 (три) радна дана од дана одржавања јавног надметања, под условом да је депозит који је обезбеђен гаранцијом уплаћен на рачун стечајног дужника. Проглашени Купац је дужан да уплати преостали износ купопродајне цене у року од 8 (осам) дана од дана потписивања купопродајног уговора. Ако проглашени купац не закључи купопродајни уговор, или не уплати купопродајну цену у прописаним роковима и по прописаној процедури, губи право на повраћај депозита, а за купца се проглашава други најбољи понуђач. Други најбољи понуђач има иста права и обавезе као проглашени купац. У случају да је други најбољи понуђач на јавном надметању депозит обезбедио банкарском гаранцијом, након одустајања проглашеног купца, исти мора уплатити износ депозита на рачун стечајног дужника у року од 2 (два) радна дана од пријема обавештења којим се проглашава за купца, након чега ће му гаранција бити враћена. У конкретном случају, купопродајни уговор потписује се у року од 3 (три) радна дана од пријема обавештења којим се други најбољи понуђач проглашава за купца.

Учесницима који на јавном надметању нису стекли статус купца или другог најбољег понуђача депозит (гаранција) се враћа у року од 8 (осам) дана од дана одржавања јавног надметања. Уплатилац депозита губи право на повраћај депозита у складу са Изјавом о губитку права на повраћај депозита.

Порези, трошкови овере купопродајног уговора и сви други овде непоменути трошкови који произилазе из закљученог купопродајног уговора, укључујући и порез на пренос апсолутних права, у целости падају на терет купца.

Напомена: Није дозвољено достављање оригинала банкарске гаранције вршити пошиљком (обичном или препорученом), путем факса, mail-а или на други начин, осим на начин прописан у тачки 2. услова за стицање права за учешће из овог огласа.

Oвлашћено лице: повереник Драгица Стојановић, контакт телефон 064/216-94-64